En bevæpnet mann angrep en skole i Trollhättan i 10-tiden.

To personer ble drept etter å ha blitt angrepet.

En lærer ble funnet død på stedet.

En gutt døde på sykehuset.

Gjerningsmannen ble skutt av politiet og er bekreftet død.

En voksen er kritisk skadd.

Tilstanden til en 15-åring er stabil, men ikke livstruende.

To personer er drept etter at en maskert og bevæpnet mann angrep en skole i Trollhättan i Sverige torsdag formiddag. To personer er skadd etter angrepet. Gjerningsmannen ble skutt av politiet og på en pressekonferanse klokken 16 bekreftet politiet at han er død.

Da politiet kom fram til skolen, lå en voksen mann skadd ved inngangen til skolen. Inne i bygningen fant de den døde læreren og to skadde gutter. En av elevene døde senere på sykehus av skadene han fikk.

– Gjerningsmannen ble skutt

Vitner har fortalt gjerningsmannen hadde på seg en Star Wars-maske og svarte klær, og at han hadde et langt sverd. Politiet sier han hadde en eller flere knivlignende gjenstander med seg.

Da politiet kom fram, løsnet de to skudd mot den antatte gjerningsmannen. Det ene traff.

Gjerningsmannen hadde skuddskader i nedre del av brystkassen og leveren. Han ble bekreftet død på en pressekonferanse klokken 16.

ÅSTEDET: Video fra åstedet i Trollhättan. Du trenger javascript for å se video. ÅSTEDET: Video fra åstedet i Trollhättan.

– En av de alvorligste hendelsene i Sverige

Gjerningsmannen bor i Trollhättan, men skal ikke ha vært elev ved skolen. Torsdag vil politiet ransake hjemmet hans i håp om å finne ut av hva som kan ha motivert angrepet.

Politiet karakteriserer hendelsen som en av de alvorligste i svensk historie.

– Det er svært tragisk. Gjerningsmannen brukte flere enn ett knivlignende våpen. Han var inne i flere rom i skolebygningen, i kafeteriaen og også i klasserom, sier Thomas Fuxborg i politiet i Västra Götaland på en pressekonferanse.

Lærere ved skolen har tidligere advart mot at miljøet på skolen ikke har vært trygt for elevene.

To svever mellom liv og død

– Vi har tre som svever mellom liv og død, sa overlege Lars Spetz ved sykehuset NAL i Trollhättan i 13-tiden.

Kort tid senere døde en av de kritisk skadde på sykehuset, opplyser politiet. Det er usikkert om hvem av elevene som mistet livet.

En ung gutt var blant de hardt skadde. Han hadde knivstikk i brystkassen og leveren. Han har hele tiden vært ustabil. En 15 år gammel gutt har knivstikk i venstre side i buken. Tilstanden hans var relativt stabil.

En voksen mann har penetrerende stikkskader i bukhulen, med store skader i buken. Han er på vei til intensivavdeling og under stabilisering.

TROLLHÄTTAN: To personer ble drept etter at en maskert og bevæpnet mann angrep en skole i Trollhättan i Sverige. Foto: Stig Hedström / NTB scanpix

Holder vakt utenfor sykehuset

Politiet vil ikke utdype hva slags maske gjerningsmannen hadde på seg. De har identifisert gjerningsmannen, og undersøker bakgrunnen hans og ransaker hjemstedet hans.

– Det er uklart om angrepet var politisk motivert, sier Fuxborg.

Politiet holder nå vakt utenfor sykehuset av hensyn til den antatte gjerningsmannens sikkerhet.

– Det er åpenbart at det finnes personer som ikke liker det han har gjort, så selvfølgelig har vi det i tankene, sier Stefan Gustafsson i politiet Västra Götaland til nyhetsbyrået TT.

SVERIGE: To personer ble drept etter at en mann angrep en skole i Trollhättan i Sverige. Foto: Håkon Jacobsen / NRK

Lærer funnet død på stedet

Like etter skytingen gjennomsøkte politiet skolen for å få klarhet i om elever skjulte seg inne i bygningen.

Tre timer etter at politiet ble varslet om angrepet, stod det rundt 40 politibiler og fire ambulanser ved skolen i 13-tiden. Det opplyser P4 Västs reporter på stedet.

Flere elever trodde først det var en spøk da den maskerte mannen dukket opp på skolen, forteller en elev.

KAOTISK: Elever og lærere løp ut fra skolen etter angrepet. Situasjonen var kaotisk på skolen like etter angrepet. Foto: BJORN LARSSON ROSVALL / Afp/NTB Scanpix

– Fullstendig kaos

Elever og lærere løp ut fra skolen etter angrepet, og ifølge politiet var situasjonen kaotisk. Ungdommer og foreldre gråt og tok seg forbi politisperringene.

– Det var fullstendig kaos. Flere hundre mennesker befant seg ved hovedgaten som går gjennom bydelen Kronogården. Folk gråt og forsøkte å løpe inn bak sperringene, så politi og vakter hadde hendene fulle, sier fotograf Stefan Bennhage i lokalavisa TTELA.

Han kom til åstedet en drøy halvtime etter hendelsen og forteller at et stort antall ambulanser og politibiler da allerede var på plass.

– En ambulanse klarte ikke å bremse og kjørte rett inn i skoleveggen, sier Bennhage.

POLITIETS PRESSEKONFERANSE: Se hele pressekonferansen svensk politi holdt om skoleangrepet torsdag ettermiddag. Du trenger javascript for å se video. POLITIETS PRESSEKONFERANSE: Se hele pressekonferansen svensk politi holdt om skoleangrepet torsdag ettermiddag.

400 elever på skolen

Det går rundt 400 elever på skolen fra førskolealder til niendeklasse, ifølge skolens nettside. Det er også et kombinert skole- og folkebibliotek og kulturhus i skolebygget.

Trollhättan kommune har opprettet et kriseteam på sju personer som skal bistå voksne og barn på skolen etter hendelsen.

Ifølge lokalpolitikeren Peter Eriksson fra Moderaterna har det lenge vært diskusjon i lokalmiljøet om at det er en kafe i skolebygget, som er åpen for allmennheten.

En skole like ved skolen som ble angrepet, mottok dagen før en trussel som gjorde at elever ble oppfordret til å holde seg hjemme. Politiet visste ikke om trusselen ved Stavreskolan før etter den tragiske hendelsen på Kronan torsdag, melder nyhetsbyrået TT.